Kiwuski jězor
Kiwuski jězor (kinyarwanda Ikiyaga cya Kivu, francosce Lac Kivu) je jedyn wot wulkich jězorow w srjedźnej Africe. Wón je dźěl hranicy mjez Ruandu a Demokratiskej republiku Kongo.
Jězor leži we wuchodoafriskim hrjebinowym přełamje wuchodnje Centralnoafriskeho wuhorbjenja a zapadnje Ruandaskeje wysočiny. Najwjetši přitok je z mjenowaneje wysočiny so wužórlaca Kalundura; jenički wulki wotwód je Rusizi w juhu, kiž běži do susodneho Tanganjikaskeho jězora.
Kiwuski jězor ma přestrjeń wot 2.650 km² a je hač do 450 metrow hłuboki. Na jeho jězorowym dnje namakaja so wulkaniske žórła, tuž je temperatura wody we hłubšich dźělach jězora wyša hač blisko powjercha. Nimo toho je we hłubinach koncentracija płunow, kaž na přikład metana a wuhlikoweho dioksida, jara wysoka.
hrv_Latn szl_Latn szl_Latn szl_Latn